**Յուլյա Վոլֆթորն** (գերմ.՝ Julie Wolfthorn, ծննդյան անունը՝ **Յուլյա Վոլֆ**, հունվարի 8, 1864(1864-01-08), Թորուն, Պրուսիայի թագավորություն, Գերմանական միություն - դեկտեմբերի 29, 1944(1944-12-29), Տերեզիենշտադտ, Terezín), գերմանացի նկարիչ, մոդեռն արվեստում սիմվոլիզմի ներկայացուցիչ, «Բեռլինյան սեցեսիոն» միության անդամ։

Կենսագրություն
--------------

Յուլյա Վոլֆթորնը ծնվել է 1864 թվականին Պրուսիայի նահանգ Թորուն քաղաքում, հրեական ընտանիքում։ Ծննդյան անունը եղել է Յուլյա Վոլֆ, սակայն նկարչուհին հետագայում փոխել է ազգանունը՝ դրան ավելացնելով հայրենի քաղաքի անունը (գերմ.՝ Thorn): Ծնողների մահից հետո 1883 թվականին տեղափոխվել է Բեռլին՝ ապրելու ազգականների մոտ։ 1890 թվականին սովորել է Կուրտ Հերմանի՝ կանանց համար նախատեսված գծագրության և նկարչության դպրոցում։ Քանի որ կանայք Գերմանիայում արվեստի բնագավառում ակադեմիական կրթություն չէին կարող ստանալ, Յուլյան մեկնել է Փարիզ, սովորելու Կոլարոսի և Ժյուլիանի ակադեմիաներում։ 1898 թվականին 65 նորարար արվեստագետների հետ մասնակցել է «Բեռլինյան սեցեսիոն» միության և "Verein der Künstlerinnen und Kunstfreunde Berlin" (Բեռլինի նկարիչների և արվեստի սիրահարների ընկերակցություն) ստեղծմանը։ Բեղմնավոր աշխատել է, մասնակցել ցուցահանդեսներին։ Նրան հռչակ են բերել հայտնի բանաստեղծ Ռիխարդ Դեմելի, գրող Գուստավ Լանդաուերի ընտանիքի անդամների, ճարտարապետ Գերման Մուտեզիուսի, դերասանուհի Թիլա Դյուրեի և ժամանակի այլ հայտնի բեռլինցիների դիմանկարները։

Նացիստների իշխանության գալուց հետո Յուլյա Վոլֆթորնը մնացել է Բեռլինում, համագործակցել «Հրեական մշակույթի միության» հետ։ 1941 թվականին նացիստները փակեցին կազմակերպությունը, բռնագրավեցին գույքը և ձերբակալեցին կազմակերպության մասնակիցներին։

1942 թվականի հոկտեմբերի 28-ին 78-ամյա Յուլյա Վոլֆթորնը և նրա քույր Լուիզա Վոլֆն արտաքսվել են Տերեզիենշտադտ համակենտրոնացման ճամբար։ Չնայած հանգամանքներին, Յուլյան շարունակել է նկարել, երբ հնարավորություն է ունեցել։

Նկարչուհին մահացել է 1944 թվականի դեկտեմբերի 29-ին համակենտրոնացման ճամբարում։ Նրա անունով Բեռլինում փողոց կա։

Գրականություն
-------------

* Breuer, Gerda. Meer, Julia (Ed.): Women in Graphic Design, Jovis. Berlin, 2012. ISBN 978-3-86859-153-8, p. 403 ff, 587-588
* Heike Carstensen: Die Malerin und Graphikerin Julie Wolfthorn (1864 - 1944). Rekonstruktion eines Künstlerinnenleben, Marburg 2011.
* Hedwig Brenner: Jüdische Frauen in der bildenden Kunst II. Konstanz 2004.
* Jugend Jg. 2, No. 47, cover design, 1897.

Ծանոթագրություններ
------------------

1. 1 2 3 4  The Database of Victims of the Nazi Persecution — Prague: Terezín Initiative Institute.
2. 1 2 3 4  Database of the Terezín Memorial
3. 1 2  *Thieme U. Becker F. Vollmer H.* Thieme-Becker-Vollmer (գերմ.) / Hrsg.: U. Thieme, F. Becker, H. Vollmer, F. C. Willis — E. A. Seemann.
4. ↑  Յուլյա Վոլֆթորնի կենսագրությունը

Արտաքին հղումներ
----------------

* Juliewolfthorn.de
* Julie Wolfthorn past auction works
* Berlin-Women: Julie Wolfthorn
* Curt Herrmann Biography|bot=InternetArchiveBot }}

|  |  |
| --- | --- |
|  | Վիքիպահեստն ունի նյութեր, որոնք վերաբերում են «Յուլյա Վոլֆթորն» հոդվածին։ |

|  |  |  |  |  |  |  |  |
| --- | --- | --- | --- | --- | --- | --- | --- |
| 

|  |  |
| --- | --- |
|  ⛭   Թեմատիկ կայքեր | RKDartists · WikiTree |
|  |
| 

|  Չափորոշչային վերահսկողություն |
| --- |
|  |
| GND: 1012920224 · ISNI: 0000000361592815 · LCCN: no2011195738 · NUKAT: n2012146848 · SUDOC: 162005148 · VIAF: 220978720, 96245384 · ULAN: 500079151 · WorldCat VIAF: 220978720, 96245384 |

 |

 |